title: Deċiżjoni tal-Kummissjoni tat- 12 ta' Frar 2007 li tistipula l-prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-Programm tas-Saħħa Pubblika Test b'rilevanza għaż-ŻEE

text:
               24.8.2007

               MT

               Il-Ġurnal Uffiċjali ta’ l-Unjoni Ewropea

               244

         DEĊIŻJONI TAL-KUMMISSJONI
   tat-12 ta' Frar 2007
   li tistipula l-prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-Programm tas-Saħħa Pubblika
   (Test b'rilevanza għaż-ŻEE)
   (2007/103/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat id-Deċiżjoni Nru 1786/2002/KE tal-Parlament Ewropew u tal-Kunsill tat-23 ta' Settembru 2002 li tadotta programm ta' azzjoni tal-Komunità fil-qasam tas-saħħa pubblika (2003-2008) (1), u b'mod partikolari l-Artikolu 8(1), tagħha,
   Billi:

               (1)

               L-Artikolu 8(1) tad-Deċiżjoni Nru 1786/2002/KE jipprovdi għall-adozzjoni mill-Kummissjoni ta' pjan ta' ħidma annwali għall-implimentazzjoni tal-programm tas-saħħa pubblika, li jistabbilixxi l-prijoritajiet u l-azzjonijiet li għandhom jitwettqu, inkluża l-allokazzjoni tar-riżorsi, u għall-adozzjoni ta' arranġamenti, kriterji u proċeduri għall-għażla u l-iffinanzjar ta' l-azzjonijiet tal-programm;

               (2)

               Bid-Deċiżjoni tal-Kummissjoni Nru 2007/102/KE (2) il-pjan ta ħidma għall-2007 ġie addottat;

               (3)

               L-Artikolu 115 tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3) u l-Artikolu 167 tar-Regolament tal-Kummissjoni (KE, Euratom) Nru 2342/2002 jistabilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 (4) jirrikjedu li l-kriterji ta' eliġibilità, selezzjoni u għoti jkunu speċifikati bil-quddiem fis-sejħa għall-proposti bl-għan li jkun possibli li tara l-kwalità tal-proposti sottomessi fid-dawl ta' l-għanijiet u l-prioritajiet stipulati fil-programm annwali ta' ħidma.

               (4)

               Il-“Prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-programm tas-saħħa pubblika”, imsemmija fl-Anness ta' din id-deċiżjoni għandhom għalhekk jiġu adottati. L-Anness II tad-deċiżjoni C(2005) 29 ta' l-14 ta' Jannar 2005 li tadotta il-pjan ta' ħidma għal 2005 għall-implimentazzjoni ta' azzjoni tal-Komunità fil-qasam tas-saħħa pubblika (2003-2008), li jinkludi il-programm ta' ħidma annwali għall-għotjiet u prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-programm tas-Saħħa Pubblika, huwa għalhekk mibdul bl-Anness ta' din id-Deċiżjoni.

               (5)

               Il-“Prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-programm tas-saħħa pubblika” kif stipulati fl-Anness huma skond l-opinjoni tal-Kumitat fuq il-programm ta' azzjoni tal-Komunità fil-qasam tas-saħħa pubblika.

         IDDEĊIDIET KIF ĠEJ:
   Artikolu Waħdieni
   Il-“Pinċipji ġenerali u l-kriterji għall-għażla u l-iffinanzjar ta' l-azzjonijiet taħt il-programm tas-saħħa pubblika (2003-2008)”, kif stipulati fl-Anness, huma hawnhekk adottati.

      Magħmul fi Brussell, 12 ta' Frar 2007.

            Għall-Kummissjoni

         Markus KYPRIANOU

            Membru tal-Kummissjoni

      (1)  ĠU L 271, 9.10.2002, p. 1. Id-Deċiżjoni kif emendata bid-Deċiżjoni Nru 786/2004/KE (ĠU L 138, 30.4.2004, p. 7).

      (2)  Araq paġna 27 ta' dan il-Ġurnal Uffiċjali.

      (3)  ĠU L 248, 16.9.2002. Ir-Regolament kif emendat l-aħħar bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 357, 31.12.2002, p. 1. Ir-Regolament kif emendat l-aħħar bir-Regolament (KE, Euratom) Nru 1248/2006 (ĠU L 227, 19.8.2006, p. 3).

      ANNESS
      PRINĊIPJI ĠENERALI U KRITERJI GĦALL-GĦAŻLA U L-IFFINANZJAR TA' AZZJONIJIET LI JAQGĦU TAĦT IL-PROGRAMM TA' “IS-SAĦĦA PUBBLIKA”
      Dan id-dokument jissostitwixxi fl-effetti tiegħu kollha d-dokument preċedenti –“Prinċipji ġenerali u l-kriterji għall-għażla u l-iffinanzjar ta' l-azzjonijiet taħt il-Programm tas-saħħa pubblika”miżjud mad-Deċiżjoni tal-Kummissjoni C(2005) 29. Huwa japplika biss għal ko-finanzjament ta' azzjonijiet individwali taħt il-programm tas-saħħa pubblika permezz ta' għotjiet wara sejħiet għall-proposti. Taħt l-ebda ċirkostanza ma jista' jiftiehem li qed jissostitwixxi r-regoli legali applikabbli.
      1.   PRINĊIPJI ĠENERALI

                  1.

                  Ir-Regolament Finanzjarju u r-Regoli ta' Implimentazzjoni tiegħu huma d-dokumenti ta' referenza għall-implimentazzjoni tal-Programm tas-saħħa pubblika

                  2.

                  L-għotjiet għandhom ikunu konformi mal-prinċipji li ġejjin:

                              —

                              Ir-regola ta' kofinanzjar: kofinanzjar estern minn xi sors li mhux il-fondi tal-Komunità huwa meħtieġ, jew permezz tar-riżorsi tal-benefiċjarju nnifsu jew ir-riżorsi finanzjarji ta' partijiet terzi. Il-kontribuzzjonijiet mhux fi flus minn partijiet terzi jistgħu jitqiesu bħala kofinanzjar jekk meqjusa neċessarji jew adegwati (l-Artikolu 113 tar-Regolament Finanzjarju u l-Artikolu 172 tar-Regoli ta' Implimentazzjoni).

                              —

                              Ir-regola ta' non-profitt: l-għotja ma jistax ikollha l-għan jew l-effett li tipproduċi profitt għall-benefiċjarju (l-Artikolu 109(2) tar-Regolament Finanzjarju u l-Artikolu 165 tar-Regoli ta' Implimentazzjoni).

                              —

                              Ir-Regola ta' non-retroattività: in-nefqa eliġibbli għall-iffinanzjar għandha ssir wara li jiġi ffirmat il-ftehim. F'każijiet eċċezzjonali, jista' jiġi aċċettat li titqies in-nefqa magħmula mid-data ta' preżentazzjoni ta' l-applikazzjoni għall-għotja, iżda mhux qabel din id-data (L-Artikolu 112 tar-Regolament Finanzjarju).

                              —

                              Ir-regola ta' non-akkumulazzjoni: għotja waħda biss tista' tingħata għal xi azzjoni speċifika mwettqa minn xi benefiċjarju partikolari għal kull sena finanzjarja (l-Artikolu 111 tar-Regolament Finanzjarju) (1)

                  3.

                  Il-proposti għal azzjonijiet (proġetti) se jkunu evalwati fuq il-bażi ta' tliet kategoriji ta' kriterji:

                              —

                              kriterji ta' esklużjoni, biex tiġi eżaminata l-eliġibilità ta' l-applikant – l-Artikolu 114 tar-Regolament Finanzjarju;

                              —

                              kriterji ta' għażla, biex tiġi eżaminata l-kapaċità finanzjarja u operazzjonali ta' l-applikant li jwassal fi tmiem il-proġett propost – l-Artikolu 176 tar-Regoli ta' Implimentazzjoni;

                              —

                              kriterji ta' għotja, biex tiġi eżaminata l-kwalità tal-proġett filwaqt li jitqiesu l-ispejjeż.

                        Dawn it-tliet kategoriji ta' kriterji għandhom jitqiesu b'mod konsekuttiv matul il-proċedura ta' evalwazzjoni. Proġett li ma jissodisfax il-rekwiżiti ta' waħda minn dawn it-tliet kategoriji ma jitqiesx fl-istadju ta' evalwazzjoni ta' wara u jitwarrab.

                  4.

                  Fir-rigward tal-Programm tas-saħħa pubblika, il-Kummissjoni għandha tagħti prijorità lill-proġetti li:

                              —

                              għandhom karattru innovattiv fir-rigward tal-qagħda preżenti u li mhumiex ta' natura rikorrenti;.

                              —

                              jipprovdu valur miżjud fuq livell Ewropew fil-qasam tas-saħħa pubblika: il-proġetti għandhom jipproduċu ekonomiji ta' skala rilevanti, jinvolvu kemm jista' jkun pajjiżi eliġibbli fir-rigward ta' l-ambitu tal-proġett u jistgħu jiġu applikati bnadi oħra;

                              —

                              jikkontribwixxu u jappoġġjaw l-żvilupp ta' strateġija politika fuq livell Komunitarju fil-qasam tas-saħħa pubblika;

                              —

                              jagħtu attenzjoni xierqa għal struttura effiċjenti ta' tmexxija, proċess ta' evalwazzjoni ċar u deskrizzjoni preċiża tar-riżultati mistennija;

                              —

                              jinkludu pjan ta' l-użu u t-tixrid tar-riżultati fuq livell Ewropew għal pubbliku destinatarju xieraq.

            2.   KRITERJI TA' ESKLUŻJONI

                  1.

                  L-applikanti jiġu esklużi milli jieħdu sehem fil-programm tas-“Saħħa pubblika” jekk:

                              (a)

                              ikunu falluti jew qed jingħalqu, għandhom in-negozju tagħhom amministrat mill-qrati, daħlu fi ftehim mal-kredituri, issospendew l-attivitajiet ta' negozju tagħhom, huma s-suġġett ta' proċedimenti li jikkonċernaw dawn il-kwistjonijiet jew jinsabu f'xi sitwazzjoni analoga li ġejja minn xi proċedura simili prevista fil-leġislazzjoni jew fir-regolamenti nazzjonali;

                              (b)

                              instabu ħatja ta' xi offiża li tirrigwarda l-kondotta professjonali tagħhom minn sentenza li għandha l-forza ta' res judicata;

                              (ċ)

                              instabu ħatja ta' mġieba xejn professjonali b'mod gravi ppruvata bi kwalunkwe mezz li l-awtorità kontraenti tista' tiġġustifika;

                              (d)

                              ma ssodisfawx l-obbligazzjonijiet marbuta mal-ħlas tal-kontribuzzjonijiet tas-sigurtà soċjali jew il-ħlas ta' taxxa b'konformità mad-dispożizzjonijiet legali tal-pajjiż li fih ikunu stabbiliti jew ma' dawk tal-pajjiż ta' l-Uffiċjal Awtorizzanti jew dawk tal-pajjiż fejn ser isir il-kuntratt;

                              (e)

                              kienu suġġetti għal sentenza b'forza ta' res judikata minħabba frodi, korruzzjoni, implikazzjoni f'xi organizzazzjoni kriminali jew xi attività oħra illegali ta' ħsara għall-interessi finanzjarji tal-Komunitajiet;

                              (f)

                              ġew dikjarati li kisru b'mod gravi l-kuntratt minħabba nuqqas ta' konformità ma' l-obbligazzjonijiet kontrattwali tagħhom, wara proċedura oħra ta' akkwist jew għotja li tkun ingħatatilhom mill-finanzi tal-baġit tal-Komunità.

                        Xhieda: Il-kandidati għandhom jipprovdu dikjarazzjoni fuq l-unur, iffirmata u ddatata kif imiss, li tistqarr li huma ma jinstabux f'waħda mis-sitwazzjonijiet hawn fuq.

                  2.

                  Kull proposta li tasal wara li jiskadi ż-żmien li fih jintlaqgħu l-proposti kif speċifikat fis-sejħa għall-proposti jew li ma tissodisfax ir-rekwiżiti formali stabbiliti fis-sejħa għall-proposti ma titħalliex tieħu sehem fil-programm “is-Saħħa pubblika”.
                  Kull applikazzjoni għandha tkun kompluta u jkun fiha ta' l-inqas dawn id-dokumenti:

                              —

                              Tagħrif amministrattiv dwar is-soċju prinċipali u s-soċji msieħba;

                              —

                              Deskrizzjoni teknika tal-proġett;

                              —

                              Baġit globali tal-proġett u l-livell mitlub ta' kofinanzjar tal-Komunità.

                              —

                              Xhieda: Baġit globali tal-proġett u l-livell mitlub ta' kofinanzjar tal-Komunità.

                              —

                              Xhieda: Kontenut ta' l-applikazzjoni.

                  3.

                  Azzjonijiet li jkunu bdew sad-data li fiha saret ir-reġistrazzjoni ta' l-applikazzjoni għal għotja ma jitħallewx jieħdu sehem fil-programm “is-Saħħa pubblika”.
                  Xhieda: Id-data tal-bidu u t-tul skedati ta' l-azzjoni għandhom jiġu speċifikati fl-applikazzjoni ta' l-għotja.

            3.   KRITERJI GĦALL-GĦAŻLA
      Dawk il-proposti biss li jkunu ssodisfaw ir-rekwiżiti tal-kriterji ta' eskluzjoni għandhom ikunu eliġibbli għall-evalwazzjoni. Il-kriterji kollha ta' għażla li ġejjin għandhom ikunu sodisfatti.
      1.   Stat legali
      L-applikant għandu jipprovdi xhieda ta' l-istat legali ta' l-organizzazzjoni tiegħu/tagħha.
      Xhieda: L-applikant għandu jipprovdi l-artikoli ta' sħubija ta' l-organizzazzjoni u ċ-ċertifikat uffiċjali ta' reġistrazzjoni.
      2.   Kapaċità finanzjarja
      L-applikant għandu jkollu riżorsi ta' fondi stabbli u suffiċjenti biex imexxi l-attività tiegħu/tagħha matul il-perjodu li fih tkun qed isseħħ l-attività u jieħu sehem fl-ikkofinanzjar tagħha.
      Xhieda: L-applikant għandu jipprovdi l-kont tal-qligħ u t-telf u l-karta bilanċjali ta' l-aħħar sentejn sħaħ finanzjarji.
      Il-verifika tal-kapaċità finanzjarja m'għandiex tapplika għall-istituzzjonijiet pubbliċi, lanqas għall-organizzazzjonijiet pubbliċi internazzjonali maħluqa bi ftehim inter-governamentali jew għall-aġenziji speċjalizzati maħluqa mill-istess tip ta' ftehim.
      3.   Kapaċità operazzjonali
      L-applikant għandu jkollu l-kompetenzi professjonali u l-kwalifiki meħtieġa biex itemm l-azzjoni proposta.
      Xhieda: L-applikant għandu jipprovdi l-aktar rapport annwali reċenti ta' l-attività ta' l-organizzazzjoni, inkluż id-dettalji operattivi, finanzjarji u tekniċi u l-curricula vitae ta' l-istaff professjonali rilevanti kollu fl-organizzazzjonijiet kollha involuti fil-proġett.
      4.   Dokumenti addizzjonali pprovduti fuq talba tal-Kummissjoni
      Fuq talba bħal din mill-Kummissjoni, l-applikant għandu jipprovdi rapport estern ta' verifika ta' kontijiet magħmul minn awditur approvat, li jiċċertifika l-kontijiet għall-aħħar sena finanzjarja disponibbli u li jagħti stima tal-vijabilità finanzjarja ta' l-applikant.
      4.   KRITERJI TA' GĦOTJA
      Dawk il-proposti biss li jkunu ssodisfaw ir-rekwiżiti tal-kriterji ta' esklużjoni u l-kriterji ta' għażla għandhom ikunu eliġibbli għal iżjed evalwazzjoni fuq il-bażi tal-kriterji ta' għotja li ġejjin. Is-sejħa għall-proposti se tistabbilixxi kif il-blokki tal-kriterji ta' għotja msemmija hawn taħt se jiġu applikati.
      1.   Relevanza politika u kuntestwali tal-proġett

                  (a)

                  Il-kontribuzzjoni tal-proġett lill-programm “is-Saħħa pubblika” u l-pjan ta' ħidma annwali f'termini ta' l-ilħiq ta' l-għanijiet u l-prioritajiet;

                  (b)

                  Relevanza strateġika fit-termini tal-kontribuzzjonijiet mistennija għat-tagħrif eżistenti u l-implikazzjonijiet għas-saħħa;

                  (ċ)

                  Valur miżjud fuq livell Ewropew fil-qasam tas-saħħa pubblika:

                              —

                              l-impatt fuq il-gruppi mmirati, l-effett għaż-żmien fit-tul u effetti multiplikaturi potenzjali bħalma huma attivitajiet replikati, trasferibbli u sostenibbli;

                              —

                              kontribuzzjoni lil, kumplimentarjetà, sinerġija u kompatibilità mal-politiki relevanti ta' l-UE

                  (d)

                  Pertinenza tal-kopertura ġeografika
                  L-applikanti għandhom jiżguraw li kopertura ġeografika tal-proġett tkun biżżejjed fir-rigward ta' l-għanijiet, li jispjegaw ir-rwol tal-pajjiżi eliġibbli bħala soċji u r-relevanza tar-riżorsi tal-proġett jew tal-popolazzjonijiet fil-mira li jirrappreżentaw.
                  Proposti li jinvolvu dimensjoni nazzjonali jew subnazzjonali (i.e. li jinvolvu biss pajjiż wieħed eliġibbli jew reġjun f'xi pajjiż speċifiku) ma jiġux aċċettati.

                  (e)

                  L-adegwatezza tal-proġett mal-kuntest soċjali, kulturali u politiku
                  L-applikanti jridu jirrelataw il-proġett mas-sitwazzjoni tal-pajjiż jew iż-żoni speċifiżi involuti, u jiżguraw il-kompatibilità ta' l-azzjonijiet maħsuba mal-kultura u l-opinjonijiet tal-gruppi fil-mira.

            2.   Kwalità teknika tal-proġett
      (a)   Bażi ta' evidenza
      L-applikanti jridu jinkludu l-analiżi tal-problema u jiddiskrivu b'mod ċar il-fatturi, l-impatt, l-effettività u l-applikabilità tal-miżuri proposti;
      (b)   Speċifikazzjoni tal-kontenut
      L-applikanti jridu jiddiskrivu b'mod ċar l-għanijiet u l-miri, il-gruppi fil-mira, inkluż fatturi relevanti ġeografiċi, metodi, effetti antiċipati u r-riżultati mistennija;
      (ċ)   In-natura innovattiva, il-komplementarjetà teknika u l-evitar ta' duplikazzjoni ta' azzjonijiet eżistenti fil-livell ta' l-UE
      L-applikanti għandhom jidentifikaw b'mod ċar il-progress li l-proġett beħsiebu jikseb fil-qasam tiegħu, f'paragun mas-sitwazzjoni kurrenti u jiżgura li ma jkunx hemm la duplikazzjoni mhux adegwata u lanqas koinċidenza, kemm parzjali jew totali, bejn il-proġetti u l-attivitajiet li diġa saru fil-livell Ewropew u dak internazzjonali.
      (d)   Strateġija ta' evalwazzjoni
      L-applikanti għandhom jispjegaw b'mod ċar it-tip u l-adegwatezza tal-metodi proposti u l-indikaturi magħżula.
      (e)   Strateġija ta' tixrid
      L-applikanti jridu juru b'mod ċar l-adegwatezza ta' l-istrateġija ppjanata u l-metodoloġija proposta sabiex jiżguraw it-trasferiment tar-riżultati u sostennibbiltà tat-tixrid.
      3.   Kwalità tat-tmexxija tal-proġett u l-baġit
      (a)   L-ippjanar u l-organizzazzjoni tal-proġett
      L-applikanti jridu jiddiskrivu l-attivitajiet li għandhom jitwettqu, l-iskeda u l-miri, ir-riżultati, in-natura u d-distribuzzjoni tax-xogħol, l-analiżi tar-riskju.
      (b)   Kapaċità ta' organizzazzjoni
      L-applikanti jridu jiddiskrivu l-istruttura ta' tmexxija, il-kompetenza ta' l-istaff, ir-reponsabbiltajiet, il-komunikazzjoni interna, it-teħid tad-deċiżjonijiet, il-monitoraġġ u s-superviżjoni;
      (ċ)   Kwalità tas-sħubija
      L-applikanti jridu jiddiskrivu l-isħubiji maħsuba f'termini ta' l-estensività, ir-rwoli u r-reponsabbiltajiet, ir-relazzjonijiet bejn is-soċji differenti, is-sinerġija u l-kumplimentarjetà tas-soċji diversi fil-proġetti u l-istruttura tan-netwerk.
      (d)   Strateġija tal-komunikazzjoni
      L-applikanti jridu jiddiskrivu l-istrateġija tal-komunikazzjoni f'termini ta' ppjanar, il-gruppi fil-mira, l-adegwatezza tal-mezzi użati, il-viżibilità tal-kofinanzjament ta' l-UE.
      (e)   Il-bagit globali u ddetaljat
      L-applikanti jridu jiżguraw li l-baġit ikun relevanti, adegwat, ibbilanċjat u konsistenti miegħu nnifsu, bejn is-soċji u ma' l-għanijiet speċifiċi tal-proġett. Il-baġit għandu jkun mqassam bejn is-soċji fil-livell minimu raġonevoli ta' responsabbilità, li jevitata frammentazzjoni eċċessiva.
      (f)   Amministrazzjoni finanzjarja
      L-applikanti jridu jiddiskrivu ċ-ċirkwiti finanzjarji, ir-reponsabbiltajiet, il-proċeduri ta' rapurtaġġ u l-kontrolli.
      Il-piż ta' kull element ta' kriterji bħala total huma li ġejjin. Il-piż speċifiku għal kriterju individwali ta' kull element se jkun stipulat fis-sejħa għall-proposta

                              1.

                              Relevanza politika u kuntestwali tal-proġett

                  /30

                              2.

                              Kwalità teknika tal-proġett

                  /40

                              3.

                              Il-kwalità tat-tmexxija tal-proġett u tal-baġit

                  /30

            Punteġġ totali massimu/100
      l-limiti se jkunu wkoll stipulati għal kull blokka ta' kriterji, sabiex kull proġett li ma jilħaqx il-punteġġi limiti jkun irrifjutat.
      Wara l-evalwazzjoni, il-proposti rrakkomandati għall-fondi huma mniżżla f'lista, ikklassifikati skond it-total ta' marki mogħtija. Skond id-disponibilità tal-baġit, il-proposti li jkunu l-ogħla fil-klassifika jirċievu l-għotja għal kofinanzjament. Il-proposti rakkomandati għall-kofinanzjament li jibqgħu barra jitqiegħdu fuq lista tar-riżervi.

         (1)  Dan ifisser li xi azzjoni speċifika, ippreżentata minn applikant wieħed għal xi għotja, tista' tkun approvata għall-kofinanzjar mill-Kummissjoni darba fis–sena biss, tkun kemm tkun twila din l-azzjoni.


title: 2007/252/JHA: Deċiżjoni tal-Kunsill tad- 19 ta’ April 2007 li tistabbilixxi għall-perijodu 2007-2013 il-programm speċifiku Drittijiet Fundamentali u Ċittadinanza bħala parti mill-Programm Ġenerali Drittijiet Fundamentali u Ġustizzja

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               461

         DEĊIŻJONI TAL-KUNSILL
   tad-19 ta’ April 2007
   li tistabbilixxi għall-perijodu 2007-2013 il-programm speċifiku “Drittijiet Fundamentali u Ċittadinanza” bħala parti mill-Programm Ġenerali “Drittijiet Fundamentali u Ġustizzja”
   (2007/252/JHA)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 308 tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               L-Unjoni Ewropea hija stabbilita fuq il-prinċipji tal-libertà, tad-demokrazija, tar-rispett għad-drittijiet tal-bniedem u għal-libertajiet fundamentali u ta' l-istat tad-dritt, prinċipji li huma komuni għall-Istati Membri.

               (2)

               Il-Karta tad-Drittijiet Fundamentali ta' l-Unjoni Ewropea (2), b'kont meħud ta' l-istatus u l-kamp ta' applikazzjoni tagħha u l-ispjegazzjonijiet li jakkumpanjawha, tirrifletti d-drittijiet kif jirriżultaw, b'mod partikolari, mit-tradizzjonijiet kostituzzjonali u l-obbligi internazzjonali komuni għall-Istati Membri, it-Trattat dwar l-Unjoni Ewropea, it-Trattati Komunitarji, il-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, il-karti soċjali adottati mill-Komunità u mill-Kunsill ta' l-Ewropa u l-ġurisprudenza tal-Qorti tal-Ġustizzja tal-Komunitajiet Ewropej u tal-Qorti Ewropea tad-Drittijiet tal-Bniedem.

               (3)

               F'Novembru 2004 l-Kunsill Ewropew rrikonoxxa l-importanza tal-komunikazzjoni sabiex il-persuni kollha jiġu avviċinati għall-proġett Ewropew billi tiġi mħeġġa ċittadinanza attiva.

               (4)

               Fil-Komunikazzjoni tagħha tal-15 ta' Ottubru 2003 lill-Kunsill u lill-Parlament Ewropew dwar l-Artikolu 7 tat-Trattat dwar l-Unjoni Ewropea, il-Kummissjoni enfażizzat l-importanza tar-rwol li għandha s-soċjetà ċivili kemm fil-protezzjoni kif ukoll fil-promozzjoni tad-drittijiet fundamentali; għalhekk il-Kummissjoni għandha tistabbilixxi djalogu miftuħ, trasparenti u regolari mas-soċjetà ċivili.

               (5)

               Skond il-Programm ta' l-Aja, it-tisħiħ tal-koperazzjoni reċiproka jitlob sforz espliċitu sabiex jitjieb il-fehim reċiproku fost l-awtoritajiet ġudizzjarji u s-sistemi legali differenti. In-networks Ewropej ta' awtoritajiet pubbliċi nazzjonali għandhom ikunu l-mira ta' attenzjoni speċjali u ta' appoġġ f'dan ir-rigward.

               (6)

               Il-Konferenza tal-Qrati Kostituzzjonali Ewropej u l-Assoċjazzjoni tal-Kunsilli ta' l-Istat u tal-Ġurisdizzjonijiet Amministrattivi Supremi ta' l-Unjoni Ewropea jikkontribwixxu, b'mod partikolari billi jżommu databases rilevanti, għal skambju ta' fehmiet u esperjenza dwar kwistjonijiet li jikkonċernaw il-ġurisprudenza, l-organizzazzjoni u l-funzjonament tal-Membri tagħhom fil-prestazzjoni tal-funzjonijiet ġudizzjarji u konsultattivi tagħhom fir-rigward tal-liġi Komunitarja. Għandu jkun possibbli li l-attivitajiet tal-Konferenza u ta' l-Assoċjazzjoni jiġu kofinanzjati sal-punt li n-nefqa ssir sabiex jiġi segwit objettiv ta' interess ġenerali Ewropew. Madankollu, tali ko-finanzjament m'għandux jimplika li xi programm futur ikopri tali networks, lanqas għandu jippreġudika networks oħra Ewropej milli jibbenefikaw minn appoġġ għall-attivitajiet tagħhom skond id-Deċiżjoni.

               (7)

               Huwa xieraq li tiġi enfasizzata l-importanza ta' l-informazzjoni u tal-komunikazzjoni rigward id-drittijiet li ċ-ċittadinanza ta' l-Unjoni tagħti liċ-ċittadini sabiex ittejjeb l-għarfien tagħhom tad-drittijiet tagħhom u tipprovdihom b'aċċess faċli għal informazzjoni affidabbli.

               (8)

               It-trawwim ta' djalogu bejn ir-reliġjonijet u multikulturali fil-livell ta' l-Unjoni Ewropea jikkontribwixxi għall-preservazjoni u t-tisħiħ ta' paċi u tad-drittijiet fundamentali.

               (9)

               Huwa kunsiljabbli li l-objettivi tal-programm jkunu komplementari għal dawk ta' l-Aġenżija ta' l-Unjoni Ewropea għad-Drittijiet Fundamentali stabbilita bir-Regolament tal-Kunsill KE Nru 168/2007 (3), u li l-programm jiffoka fuq dawk l-oqsma fejn jista' jiġi ġenerat valur Ewropew miżjud. Huwa kunsiljabbli li ssir il-koordinazzjoni adegwata għal dawn il-finijiet.

               (10)

               Bil-ħsieb li tinkiseb il-komplementarjetà u jkun garantit l-aħjar użu possibbli ta' riżorsi, huwa kunsiljabbli li jiġi żgurat li tkun evitata kwalunkwe duplikazzjoni bejn l-azzjonijiet appoġġati mill-programm u l-attivitajiet ta' organizzazzjonijiet internazzjonali kompetenti fil-qasam tad-drittijiet fundamentali, bħall-Kunsill ta' l-Ewropa, filwaqt li jkunu permessi attivitajiet konġunti għall-kisba ta' l-objettivi tal-programm. Huwa kunsiljabbli li ssir il-koordinazzjoni adegwata għal dawn il-finijiet.

               (11)

               B'mod konformi mal-prinċipju li l-programmi Komunitarji jinfetħu lill-pajjiżi kandidati u lill-pajjiżi tal-Balkani tal-Punent, kif proklamat fl-Aġenda ta' Tessaloniki, il-programm għandu jkun miftuħ għall-parteċipazzjoni tal-pajjiżi li ser jaderixxu, tal-pajjiżi kandidati u tal-pajjiżi tal-Balkani tal-Punent. Tali parteċipazzjoni għandha teħtieġ li jiġu sodisfatti l-kondizzjonijiet ġenerali tal-ftehim bilaterali u l-kontribuzzjoni għall-baġit tal-programm. Meta jservi l-objettivi ta' l-azzjoni konċernata, għandu jkun possibbli wkoll li l-awtoritajiet, il-korpi jew l-organizzazzjonijiet non-governattivi ta' pajjiżi li ma jipparteċipawx fil-programm jistgħu jkunu assoċjati ma' azzjonijiet individwali bħala msieħba, mingħajr madankollu li dawn ikunu l-benefiċjarji prinċipali tal-proġett.

               (12)

               Huwa meħtieġ ukoll li jittieħdu l-miżuri xierqa għall-prevenzjoni ta' irregolaritajiet u frodi, u għandhom jittieħdu l-passi meħtieġa sabiex jiġu rkuprati fondi mitlufa, indebitament imħallsa jew użati skorrettament skond ir-Regolament tal-Kunsill (KE, Euratom) Nru 2988/95 tat-18 ta' Diċembru 1995 dwar il-protezzjoni ta' l-interessi finanzjarji tal-Komunitajiet Ewropej (4), ir-Regolament tal-Kunsill (Euratom, KE) Nru 2185/96 tal-11 ta' Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni (5) u r-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju 1999 dwar investigazzjonijiet immexxija mill-Uffiċċju Ewropew ta' Kontra l-Frodi (OLAF) (6).

               (13)

               Huwa meħtieġ li r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej (7), minn hawn 'il quddiem imsejjaħ “ir-Regolament Finanzjarju”, u r-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jistabbilixxi r-regoli dettaljati għall-implimentazzjoni tar-Regolament tal-Kunsill 1605/2002 (8), li jipproteġu l-interessi finanzjarji tal-Komunità, jiġu applikati filwaqt li jittieħed kont tal-prinċipji tas-sempliċità u tal-konsistenza fl-għażla ta' l-istrumenti baġitarji, ta' limitu fuq in-numru ta' każijiet fejn il-Kummissjoni żżomm responsabbiltà diretta għall-implimentazzjoni u għall-amministrazzjoni tagħhom, u tal-proporzjonalità meħtieġa bejn l-ammont ta' riżorsi u l-piż amministrattiv relatat ma' l-użu tagħhom.

               (14)

               Ir-Regolament Finanzjarju jeħtieġ li jkun provdut att bażiku sabiex ikopri l-għotjiet operattivi.

               (15)

               Skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' implimentazzjoni konferiti lill-Kummissjoni (9), għandhom jiġu adottati miżuri għall-implimentazzjoni ta' din id-Deċiżjoni, b'distinzjoni magħmula bejn dawk il-miżuri li jkunu suġġetti għall-proċedura tal-kumitat ta' l-amministrazzjoni u dawk li jkunu suġġetti għall-proċedura tal-kumitat konsultattiv, fejn f'ċerti każijiet u bil-ħsieb ta' aktar effikaċja, il-proċedura tal-kumitat konsultattiv tkun l-aktar adatta.

               (16)

               L-objettivi tal-programm, jiġifieri l-appoġġ ta' assoċjazzjonijiet tas-soċjetà ċivili, il-ġlieda kontra r-razziżmu, il-ksenofobija u l-anti-Semitiżmu, il-protezzjoni tad-drittijiet fundamentali u l-protezzjoni tad-drittijiet taċ-ċittadin, permezz ta' djalogu bejn ir-reliġjonijiet u multikulturali ma jistgħux jinkisbu b'mod suffiċjenti mill-Istati Membri u għalhekk, minħabba l-iskala jew l-impatt tal-programm, jistgħu jinkisbu aħjar fil-livell Komunitarju. Il-Komunità tista' tadotta miżuri skond il-prinċipju ta' sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, din id-Deċiżjoni ma tmurx lil hinn minn dak li huwa meħtieġ sabiex jinkisbu dawk l-objettivi.

               (17)

               Għall-adozzjoni ta' din id-Deċiżjoni, it-Trattat ma jipprevedix setgħat għajr dawk taħt l-Artikolu 308.

               (18)

               Sabiex tiġi żgurata l-implimentazzjoni effikaċi u f'waqtha tal-programm, din id-Deċiżjoni għandha tapplika mill-1 ta' Jannar 2007.

               (19)

               Il-Kumitat Ekonomiku u Soċjali ta opinjoni (10),

         IDDEĊIEDA KIF ĠEJ:
   Artikolu 1
   Ħolqien tal-programm
   1.   Din id-Deċiżjoni tistabbilixxi l-programm “Drittijiet Fundamentali u Ċittadinanza”, minn hawn 'il quddiem imsejjaħ “il-programm” bħala parti mill-programm ġenerali “Drittijiet Fundamentali u Ġustizzja.”
   2.   Il-programm għandu jkopri l-perijodu mill-1 ta' Jannar 2007 sal-31 ta' Diċembru 2013.
   3.   Il-programm għandu jiġi implimentat fl-ambitu tal-liġi Komunitarja.
   Artikolu 2
   Objettivi ġenerali
   1.   Il-programm għandu jkollu dawn l-objettivi ġenerali li ġejjin:

               (a)

               li jippromwovi l-iżvilupp ta' soċjetà Ewropea bbażata fuq ir-rispett għad-drittijiet fundamentali kif rikonoxxuti fl-Artikolu 6(2) tat-Trattat dwar l-Unjoni Ewropea, inklużi d-drittijiet derivati miċ-ċittadinanza ta' l-Unjoni;

               (b)

               li jsaħħaħ lis-soċjetà ċivili u jinkoraġġixxi djalogu miftuħ, trasparenti u regolari magħha rigward id-drittijiet fundamentali;

               (ċ)

               li jiġġieled kontra r-razziżmu, il-ksenofobija u l-anti-Semitiżmu u jippromwovi l-komprensjoni bejn reliġjonijiet u interkulturali u t-tisħiħ tat-tolleranza fil-Komunità Ewropea kollha;

               (d)

               li jtejjeb il-kuntatti, l-iskambju ta' informazzjoni u n-networking bejn awtoritajiet legali, ġudizzjarji u amministrattivi u l-professjonijiet legali, anke permezz ta' l-appoġġ ta' taħriġ ġudizzjarju, bil-għan ta' għarfien reċiproku aħjar fost tali awtoritajiet u professjonisti.

         2.   L-objettivi ġenerali tal-programm huma komplementari għall-objettivi segwiti mill-Aġenzija ta' l-Unjoni Ewropea għad-Drittijiet Fundamentali stabbiliti mir-Regolament (KE) Nru 168/2007.
   3.   L-objettivi ġenerali tal-programm għandhom jikkontribwixxu għall-iżvilupp u l-implimentazzjoni tal-linji politiċi Komunitarji f'konformità sħiħa mad-drittijiet fundamentali.
   Artikolu 3
   Objettivi speċifiċi
   Il-programm għandu jkollu dawn l-objettivi speċifiċi li ġejjin:

               (a)

               li jippromwovi d-drittijiet fundamentali kif rikonoxxouti fl-Artikolu 6(2) tat-Trattat dwar l-Unjoni Ewropea u sabiex jinforma lill-persuni kollha dwar id-drittijiet tagħhom inklużi dawk li ġejjin miċ-ċittadinanza ta' l-Unjoni sabiex jinkoraġġixxi ċ-ċittadini ta' l-Unjoni jipparteċipaw attivament fil-ħajja demokratika ta' l-Unjoni;

               (b)

               li jeżamina, fejn ikun meħtieġ, ir-rispett għal drittijiet fundamentali speċifiċi fl-Unjoni Ewropea u fl-Istati Membri tagħha fl-implimentazzjoni tal-liġi Komunitarja, u jikseb opinjonijiet dwar kwistjonijiet speċifiċi relatati mad-drittijiet fundamentali f'dan l-ambitu;

               (ċ)

               li jappoġġa lil organizzazzjonijiet non-governattivi u korpi mis-soċjetà ċivili sabiex itejbu l-kapaċità tagħhom fil-parteċipazzjoni attiva fil-promozzjoni tad-drittijiet fundamentali, ta' l-istat tad-dritt u tad-demokrazija;

               (d)

               li joħloq strutturi rilevanti sabiex jitrawwem djalogu bejn ir-reliġjonijiet u multikulturali fil-livell ta' l-Unjoni Ewropea.

         Artikolu 4
   Azzjonijiet
   Bil-ħsieb li jsegwi l-objettivi ġenerali u speċifiċi stabbiliti fl-Artikoli 2 u 3, il-programm ser jappoġġa t-tipi ta' azzjonijiet li ġejjin:

               (a)

               azzjonijiet speċifiċi imwettqa mill-Kummissjoni, bħal studji u riċerka, stħarriġ ta' l-opinjoni pubblika u surveys, formulazzjoni ta' indikaturi u metodoloġiji komuni, ġbir, żvilupp u disseminazzjoni ta' data u statistika, seminars, konferenzi u laqgħat ta' esperti, organizzazzjoni ta' kampanji u avvenimenti pubbliċi; żvilupp u manutenzjoni ta' websites, preparazzjoni u disseminazzjoni ta' materjali ta' informazzjoni, appoġġ lil u amministrazzjoni ta' networks ta' esperti nazzjonali, attivitajiet ta' analiżi, sorveljanza u valutazzjoni;

               (b)

               il-proġetti trans-nazzjonali speċifiċi ta' interess Komunitarju preżentati minn xi awtorità jew kwalunkwe korp ieħor ta' Stat Membru, organizzazzjoni internazzjonali jew non-governattiva, u li jinvolvu fi kwalunkwe każ mill-inqas żewġ Stati Membri jew mill-inqas Stat Membru ieħor u Stat wieħed ieħor li jista' jkun pajjiż li ser jaderixxi jew pajjiż kandidat, taħt il-kondizzjonijiet stabbiliti fil-programmi annwali ta' ħidma;

               (ċ)

               appoġġ għall-attivitajiet ta' organizzazzjonijiet mhux governattivi jew entitajiet oħrajn li jsegwu għan ta' interess ġenerali Ewropew skond l-objettivi ġenerali tal-programm taħt il-kondizzjonijiet stabbiliti fil-programmi annwali ta' ħidma;

               (d)

               għotjiet operattivi sabiex tiġi kofinanzjata n-nefqa assoċjata mal-programm ta' ħidma permanenti tal-Konferenza tal-Qrati Kostituzzjonali Ewropej u ta' l-Assoċjazzjoni tal-Kunsilli ta' l-Istat u tal-Ġurisdizzjonijiet Amministrattivi Supremi ta' l-Unjoni Ewropea, li jżomm ċerti databases li jipprovdu għal ġabra mill-Ewropa kollha ta' sentenzi nazzjonali relatati ma' l-implimentazzjoni tal-liġi Komunitarja, safejn in-nefqa ssir sabiex jiġi segwit objettiv ta' interess Ewropew ġenerali billi tippromwovi skambju ta' fehmiet u esperjenza dwar kwistjonijiet li jikkonċernaw il-ġurisprudenza, l-organizzazzjoni u l-funzjonament tal-membri tagħhom fit-twettiq tal-funzjonijiet ġudizzjarji u/jew konsultattivi tagħhom fir-rigward tal-liġi Komunitarja.

         Artikolu 5
   Il-parteċipazzjoni ta' pajjiżi terzi
   1.   Dawn il-pajjiżi li ġejjin, minn hawn 'il quddiem imsejħin “pajjiżi parteċipanti”, jistgħu jipparteċipaw fl-azzjonijiet tal-programm: il-pajjiżi li sejrin jaderixxu, il-pajjiżi kandidati u l-pajjiżi tal-Balkani tal-Punent inklużi fil-proċess ta' stabbilizzazzjoni u assoċjazzjoni, skond il-kondizzjonijiet stabbiliti fil-ftehim ta' assoċjazzjoni jew fil-protokolli addizzjonali tagħhom relatati mal-parteċipazzjoni fi programmi Komunitarji konklużi jew li għandhom jiġu konklużi ma' dawk il-pajjiżi.
   2.   L-azzjonijiet taħt l-Artikolu 4 jistgħu jassoċjaw awtoritajiet, korpi jew organizzazzjonijiet non-governattivi ta' pajjiżi li ma jipparteċipawx fil-programm skond l-Artikolu 1, fejn dan jikkontribwixxi għat-tħejjija għall-adeżjoni tal-pajjiżi msemmijin fil-paragrafu 1 jew iservi l-objettivi ta' l-azzjonijiet konċernati.
   Artikolu 6
   Gruppi mmirati
   Il-programm huwa mmirat lejn iċ-ċittadini ta' l-Unjoni Ewropea, iċ-ċittadini ta' pajjiżi li jipparteċipaw jew iċ-ċittadini ta' pajjiżi terzi li jirrisjedu legalment fit-territorju ta' l-Unjoni Ewropea u assoċjazzjonijiet tas-soċjetà ċivili, fost gruppi oħrajn attivi fil-promozzjoni ta' l-objettivi tal-programm.
   Artikolu 7
   Aċċess għall-programm
   1.   L-aċċess għall-programm għandu jkun miftuħ, inter alia, għal istituzzjonijiet u organizzazzjonijiet pubbliċi jew privati, universitajiet, istituzzjonijiet tar-riċerka, organizzazzjonijiet mhux governattivi, awtoritajiet nazzjonali, reġjonali u lokali, organizzazzjonijiet internazzjonali u organizzazzjonijiet oħrajn li joperaw mingħajr skop ta' profitt stabbiliti fl-Unjoni Ewropea jew f'wieħed mill-pajjiżi parteċipanti, skond l-Artikolu 5.
   2.   Il-programm għandu wkoll jagħti l-possibbiltà li jsiru attivitajiet konġunti ma' organizzazzjonijiet internazzjonali kompetenti fil-qasam tad-drittijiet fundamentali, bħall-Kunsill ta' l-Ewropa, abbażi ta' kontribuzzjonijiet konġunti skond ir-regoli diversi li jipprevalixxu f'kull istituzzjoni jew organizzazzjoni, sabiex jintlaħqu l-għanijiet tal-programm.
   Artikolu 8
   Tipi ta' intervent
   1.   Il-finanzjament Komunitarju jista' jieħu l-forom legali li ġejjin:

               (a)

               għotjiet,

               (b)

               kuntratti ta' akkwist pubbliku.

         2.   L-għotjiet Komunitarji għandhom jingħataw konsegwentement għal sejħiet għal proposti, ħlief f'każijiet eċċezzjonali debitament sostanzjati kif previst fir-Regolament Finanzjarju u għandhom jiġu provduti permezz ta' għotjiet operattivi u għotjiet għal-azzjonijiet. Ir-rata massima ta' ko-finanzjament ser tiġi speċifikata fil-programmi annwali ta' ħidma.
   3.   Barra minn hekk, hija prevista nefqa għal miżuri akkumpanjanti, permezz ta' kuntratti ta' akkwist pubbliku, f'liema każ il-fondi Komunitarji jkopru x-xiri ta' merċi u servizzi. Dan ser ikopri, inter alia, l-infiq fuq l-informazzjoni u l-komunikazzjoni, il-preparazzjoni, l-implimentazzjoni, il-monitoraġġ, il-verifika u l-valutazzjoni ta' proġetti, linji politiċi, programmi u leġiżlazzjoni.
   Artikolu 9
   Miżuri ta' implimentazzjoni
   1.   Il-Kummissjoni għandha timplimenta l-Assistenza Komunitarja skond ir-Regolament Finanzjarju.
   2.   Sabiiex timplimenta l-programm, il-Kummissjoni għandha, fil-limiti ta' l-objettivi ġenerali stabbiliti fl-Artikolu 2, tadotta programm annwali ta' ħidma li jispeċifika l-objettivi speċifiċi, il-prijoritajiet tematiċi, deskrizzjoni ta' miżuri akkumpanjanti previsti fl-Artikolu 8 u, jekk meħtieġa, lista ta' azzjonijiet oħrajn.
   3.   Il-programm annwali ta' ħidma għandu jiġi adottat skond il-proċedura stabbilita fl- Artikolu 10(3).
   4.   Il-proċeduri ta' valutazzjoni u ta' għoti relatati ma' għotjiet għal azzjonijiet għandhom jieħdu kont, inter alia, tal-kriterji li ġejjin:

               (a)

               il-konformità mal-programm annwali ta' ħidma, l-objettivi ġenerali kif speċifikati fl-Artikolu 2 u l-miżuri meħuda fl-oqsma differenti kif speċifikati fl-Artikoli 3 u 4;

               (b)

               il-kwalità ta' l-azzjoni proposta rigward il-konċepiment, l-organizzazzjoni u l-preżentazzjoni u r-riżultati mistennija;

               (ċ)

               l-ammont mitlub għall-finanzjament Komunitarju u l-adegwatezza tiegħu fir-rigward tar-riżultati mistennija;

               (d)

               l-impatt tar-riżultati mistennija fuq l-objettivi ġenerali definiti fl-Artikolu 2 u fuq miżuri li ttieħdu fl-oqsma differenti kif speċifikati fl-Artikoli 3 u 4.

         5.   L-applikazzjonijiet għal għotjiet operattivi, imsemmija fl-Artikolu 4(b) u (ċ), għandhom jiġu valutati fid-dawl:

               (a)

               tal-konsistenza ma' l-objettivi tal-programm;

               (b)

               tal-kwalità ta' l-attivitajiet ippjanati;

               (ċ)

               ta' l-effett multiplikatur probabbli fuq il-pubbliku ta' dawn l-attivitajiet;

               (d)

               ta' l-impatt ġeografiku ta' l-attivitajiet imwettqa;

               (e)

               ta' l-involviment taċ-ċittadini fl-organizzazzjoni tal-korpi kkonċernati;

               (f)

               tal-proporzjoni tal-kost/benefiċċju ta' l-attività proposta.

         6.   Id-deċiżjonijiet relatati ma' azzjonijiet preżentati taħt l-Artikolu 4(b) u (ċ) għandhom jiġu meħuda mill-Kummissjoni skond il-proċedura msemmija fl-Artikolu 10(2).
   7.   B'mod konformi ma' l-Artikolu 113(2) tar-Regolament Finanzjarju, il-prinċipju ta' tnaqqis gradwali m'għandux japplika għall-għotja operattiva mogħtija lill-Konferenza tal-Qrati Kostituzzjonali Ewropej u lill-Assoċjazzjoni tal-Kunsill ta' l-Istati u tal-Ġurisdizzjonijiet Amministrattivi Supremi ta' l-Unjoni Ewropea safejn dawn isegwu objettiv ta' interess Ewropew ġenerali.
   Artikolu 10
   Kumitat
   1.   Il-Kummissjoni għandha tkun assistita minn Kumitat (minn hawn 'il quddiem imsejjaħ “il-Kumitat”).
   2.   Fejn issir referenza għal dan il-paragrafu, għandhom japplikaw l-Artikoli 3 u 7 tad-Deċiżjoni 1999/468/KE.
   3.   Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE.
   Il-perijodu stabbilit fl-Artikolu 4(3) tad-Deċiżjoni 1999/468/KE għandu jiġi ffissat għal 3 xhur.
   4.   Il-Kumitat għandu jadotta r-Regoli ta' Proċedura tiegħu.
   Artikolu 11
   Komplementarjetà
   1.   Għandhom jiġu mfittxija s-sinerġiji u l-komplementarjetà ma' strumenti oħrajn Komunitarji, b'mod partikolari mal-Programmi Kwadru “Sigurtà u Salvagwardja tal-Libertajiet” u “Solidarjetà u Amministrazzjoni tal-Flussi tal-Migrazzjoni”, kif ukoll mal-programm “Progress”. Għandha tkun żġurata l-komplementarjetà ma' l-Aġenzija ta' l-Unjoni Ewropea għad-Drittijiet Fundamentali. L-element statistiku ta' l-informazzjoni dwar id-drittijiet fundamentali u ċ-ċittadinanza għandu jiġi żviluppat f'kollaborazzjoni ma' l-Istati Membri, abbażi ta' data disponibbli bl-użu, skond kif meħtieġ, tal-Programm Statistiku Komunitarju.
   2.   Il-programm jista' jaqsam riżorsi ma' strumenti oħrajn Komunitarji, b'mod partikolari l-programmi ġenerali “Sigurtà u Salvagwardja tal-Libertajiet” u “Solidarjetà u Amministrazzjoni tal-Flussi tal-Migrazzjoni”, sabiex jimplimenta l-azzjonijiet li jilħqu l-objettivi tal-programmi kollha.
   3.   Operazzjonijiet finanzjati taħt din id-Deċiżjoni m'għandhomx jirċievu assistenza għall-istess għan minn strumenti finanzjarji Komunitarji oħra. Għandu jkun żgurat li l-benefiċjarji ta' din id-Deċiżjoni għandhom jipprovdu lill-Kummissjoni informazzjoni dwar finanzjament riċevut mill-baġit Komunitarju u minn sorsi oħra, kif ukoll informazzjoni dwar applikazzjonijiet kurrenti għal finanzjament.
   Artikolu 12
   Riżorsi baġitarji
   Ir-riżorsi baġitarji allokati għall-azzjonijiet previsti fil-programm għandhom jiddaħħlu fl-approprjazzjonijiet annwali tal-baġit ġenerali ta' l-Unjoni Ewropea. L-approprjazzjonijiet annwali disponibbli għandhom jiġu awtorizzati mill-awtorità baġitarja fil-limiti tal-qafas finanzjarju.
   Artikolu 13
   Monitoraġġ
   1.   Il-Kummissjoni għandha tiżgura li għal kwalunkwe azzjoni finanzjata mill-programm, il-benefiċjarju għandu jippreżenta rapporti tekniċi u finanzjarji dwar il-progress tal-ħidma. Għandu wkoll jiġi preżentat rapport finali fi żmien tliet xhur mit-tlestija ta' l-azzjoni. Il-Kummissjoni għandha tiddetermina l-forma u l-kontenut tar-rapporti.
   2.   Il-Kummissjoni għandha tiżgura li l-kuntratti u l-ftehim li jirriżultaw mill-implimentazzjoni tal-programm jipprovdu b'mod partikolari għas-superviżjoni u l-kontroll finanzjarju mill-Kummissjoni (jew kwalunkwe rappreżentant awtorizzat minnha), jekk meħtieġ permezz ta' kontrolli fuq il-post, inklużi kontrolli ta' kampjuni, u verifiki mill-Qorti ta' l-Awdituri.
   3.   Il-Kummissjoni għandha tiżgura li għal perijodu ta' ħames snin wara l-aħħar pagament fir-rigward ta' kwalunkwe azzjoni, il-benefiċjarju ta' l-assistenza finanzjarja għandu jżomm għad-dispożizzjoni tal-Kummissjoni d-dokumenti kollha ta' appoġġ rigward in-nefqa fuq l-azzjoni.
   4.   Abbażi tar-riżultati tar-rapporti u l-kontrolli fuq il-post imsemmija fil-paragrafi 1 u 2, il-Kummissjoni għandha tiżgura li, jekk ikun meħtieġ, jiġu aġġustati l-iskala jew il-kondizzjonijiet ta' l-għoti ta' l-assistenza finanzjarja oriġinarjament approvata kif ukoll l-iskeda ta' żmien għall-pagamenti.
   5.   Il-Kummissjoni għandha tiżgura li jittieħed kull pass ieħor meħtieġ għall-verifika li l-azzjonijiet finanzjati twettqu korrettament u konformement mad-dispożizzjonijiet ta' din id-Deċiżjoni u tar-Regolament Finanzjarju.
   Artikolu 14
   Protezzjoni ta' l-interessi finanzjarji Komunitarji
   1.   Il-Kummissjoni għandha tiżgura li, meta jiġu implimentati l-azzjonjiet finanzjati skond id-Deċiżjoni preżenti, l-interessi finanzjarji tal-Komunità jiġu protetti permezz ta' l-applikazzjoni ta' miżuri preventivi kontra l-frodi, l-korruzzjoni u kull attività oħra illegali, permezz ta' kontrolli effettivi u permezz tar-rimbors ta' l-ammonti indebitament mħallsa, u, fejn jiġu żvelati irregolaritajiet, permezz ta' l-applikazzjoni ta' pieni effettivi, proporzjonati u dissważivi, skond ir-Regolament (KE, Euratom) Nru 2988/95, ir-Regolament (Euratom, KE) Nru 2185/96 u r-Regolament (KE) Nru 1073/1999.
   2.   Għall-azzjonijiet Komunitarji finanzjati taħt il-programm r-Regolament (KE, Euratom) Nru 2988/95 u r-Regolament (Euratom, KE) Nru 2185/96 għandhom ikunu applikabbli għal kull ksur ta' xi dispożizzjoni tal-liġi Komunitarja, inkluż il-ksur ta' xi obbligu kuntrattwali stipulat abbażi tal-programm, li jirriżulta minn att jew ommissjoni ta' xi operatur ekonomiku, li jkollu jew li kien ikollu, l-effett li jippreġudika l-baġit ġenerali ta' l-Unjoni Ewropea jew baġits amministrati minnha, b'element ta' spiża mhux ġustifikat.
   3.   Il-Kummissjoni għandha tiżgura li l-ammont ta' l-assistenza finanzjarja mogħti għal azzjoni jitnaqqas, jiġi sospiż jew irkuprat jekk issib irregolaritajiet, inkluż nuqqas ta' konformità mad-dispożizzjonijiet ta' din id-Deċiżjoni jew mad-deċiżjoni individwali jew mal-kuntratt jew ftehim li jagħtu l-appoġġ finanzjarju in kwistjoni, jew jekk jirriżulta li, mingħajr ma tkun intalbet l-approvazzjoni tal-Kummissjoni, l-azzjoni tkun ġiet suġġetta għal bidla li tmur kontra n-natura jew il-kondizzjonijiet ta' implimentazzjoni tal-proġett.
   4.   Jekk il-limiti ta' żmien ma jkunux ġew osservati jew jekk parti biss mill-assistenza finanzjarja mogħtija tkun ġustifikata mill-progress magħmul fl-implimentazzjoni ta' azzjoni, il-Kummissjoni għandha tiżgura li l-benefiċjarju jippreżenta osservazzjonijiet f'perijodu speċifikat. Jekk il-benefiċjarju ma jagħtix risposta sodisfaċenti, il-Kummissjoni għandha tiżgura li l-assistenza finanzjarja li jifdal tiġi kanċellata u għandha titlob ir-rimbors tas-somom diġà mħallsa.
   5.   Il-Kummisjoni għandha tiżgura li jiġi rimborsat lilha kwalunkwe pagament mhux dovut. L-interessi għandhom jiġu miżjuda ma' kwalunkwe somma mhux rimborsata f'waqtha taħt il-kondizzjonijiet stabbiliti mir-Regolament Finanzjarju.
   Artikolu 15
   Valutazzjoni
   1.   Il-programm għandu jkun monitorjat regolarment sabiex isegwi l-implimentazzjoni ta' l-attivitajiet imwettqa taħtu.
   2.   Il-Kummissjoni għandha tiżgura valutazzjoni regolari, indipendenti u esterna tal-programm.
   3.   Il-Kummissjoni għandha tippreżenta lill-Parlament Ewropew u lill-Kunsill:

               (a)

               preżentazzjoni annwali dwar l-implimentazzjoni tal-programm;

               (b)

               rapport ta' valutazzjoni interim dwar ir-riżultati miksuba u l-aspetti kwalitattivi u kwantitattivi ta' l-implimentazzjoni tal-programm, anke dwar il-ħidma mwettqa mill-benefiċjarji ta' għotjiet operattivi msemmija fl-Artikolu 4(d), mhux iżjed tard mill-31 ta' Marzu 2011;

               (ċ)

               Komunikazzjoni dwar il-kontinwazzjoni tal-programm sa mhux aktar tard mit-30 ta' Awissu 2012;

               (d)

               rapport ta' valutazzjoni ex post sa mhux aktar tard mill-31 ta' Diċembru 2014.

         Artikolu 16
   Pubblikazzjoni ta' azzjonijiet
   Kull sena l-Kummissjoni għandha tippubblika l-lista ta' azzjonijiet finanzjati taħt il-programm flimkien ma' deskrizzjoni qasira ta' kull proġett.
   Artikolu 17
   Dħul fis-seħħ
   Din id-Deċiżjoni għandha tibda jkollha effett fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
   Hija għandha tapplika mill-1 ta' Jannar 2007.

      Magħmul fi Brussell, 19 ta’ April 2007.

            Għall-Kunsill

            Il-President

         B. ZYPRIES

      (1)  Opinjoni tal-Parlament Ewropew ta' l-14 ta' Diċembru 2006 (għadha mhijiex pubblikata fil-Ġurnal Uffiċjali).

      (2)  ĠU C 364, 18.12.2000, p. 1.

      (3)  ĠU L 53, 22.2.2007, p. 1.

      (4)  ĠU L 312, 23.12.1995, p. 1.

      (5)  ĠU L 292, 15.11.1996, p. 2.

      (6)  ĠU L 136, 31.5.1999, p. 1.

      (7)  ĠU L 248, 16.9.2002, p. 1. Ir-Regolament kif emendat bir-Regolament 1995/2006 (ĠU L 390, 30.12.2006, p. 1).

      (8)  ĠU L 357, 31.12.2002, p. 1. Ir-Regolament kif emendat l-aħħar bir-Regolament (KE, Euratom) Nru 1248/2006 (ĠU L 227, 19.8.2006, p. 3).

      (9)  ĠU L 184, 17.7.1999, p. 23. Id-Deċiżjoni kif emendata bid-Deċiżjoni 2006/512/KE (ĠU L 200, 22.7.2006, p. 11).

      (10)  ĠU C 69, 21.3.2006.


title: Deċiżjoni tal-Kunsill 2011/641/PESK tad- 29 ta’ Settembru 2011 li temenda d-Deċiżjoni 2010/573/PESK li tikkonċerna miżuri restrittivi kontra t-tmexxija tar-reġjun Transnistrijan tar-Repubblika tal-Moldova

text:
               30.9.2011

               MT

               Il-Ġurnal Uffiċjali tal-Unjoni Ewropea

               L 254/18

         DEĊIŻJONI TAL-KUNSILL 2011/641/PESK
   tad-29 ta’ Settembru 2011
   li temenda d-Deċiżjoni 2010/573/PESK li tikkonċerna miżuri restrittivi kontra t-tmexxija tar-reġjun Transnistrijan tar-Repubblika tal-Moldova
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fis-27 ta’ Settembru 2010, il-Kunsill adotta d-Deċiżjoni 2010/573/PESK (1).

               (2)

               Abbażi ta’ eżami mill-ġdid tad-Deċiżjoni 2010/573/PESK, il-miżuri restrittivi għandhom jiġu estiżi sat-30 ta’ Settembru 2012.

               (3)

               Madankollu, sabiex jitħeġġeġ il-progress fil-kisba ta’ riżoluzzjoni politika għall-kunflitt Transnistrijan, fl-indirizzar tal-problemi pendenti fir-rigward tal-iskejjel li jgħallmu bil-kitba Latina u fir-restawr tal-libertà ta’ moviment tal-persuni, dawk il-miżuri restrittivi għandhom ikunu sospiżi sal-31 ta’ Marzu 2012. Fi tmiem dak il-perijodu, il-Kunsill ser jirrevedi l-miżuri restrittivi fid-dawl tal-iżviluppi, b’mod partikolari fl-oqsma msemmija hawn fuq. Il-Kunsill jista’ jiddeċiedi li jerġa’ japplika jew ineħħi r-restrizzjonijiet fuq l-ivvjaġġar fi kwalunkwe żmien.

               (4)

               L-informazzjoni marbuta ma’ ċerti persuni inklużi fil-listi fl-Annessi I u II għad-Deċiżjoni 2010/573/PESK għandha tiġi aġġornata.

               (5)

               Id-Deċiżjoni 2010/573/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċizjoni Nru 2010/573/PESK hija b’dan emendata kif ġej:

               1.

               L-Artikolu 4(2) huwa sostitwit b’dan li ġej:
               “2.   Din id-Deċiżjoni għandha tapplika sat-30 ta’ Settembru 2012. Hija għandha tkun riveduta b’mod kontinwu. Hija tista tiġi mġedda jew emendata, kif adegwat, jekk il-Kunsill iqis li l-objettivi tagħha ma jkunux intlaħqu.”.

               2.

               L-Artikolu 4(3) huwa sostitwit b’dan li ġej:
               “3.   Il-miżuri restrittivi previsti f’din id-Deċiżjoni għandhom ikunu sospiżi sal-31 ta’ Marzu 2012. Fi tmiem dak il-perijodu, il-Kunsill għandu jeżamina mill-ġdid il-miżuri restrittivi.”.

         Artikolu 2
   1.   Fl-Anness I għad-Deċiżjoni 2010/573/PESK, l-entrati għall-persuni li ġejjin:

               (1)

               Oleg Igorevich SMIRNOV;

               (2)

               Oleg Andreyevich GUDYMO;

         għandhom jiġu sostitwiti bl-entrati li jinsabu fl-Anness I għal din id-Deċiżjoni.
   2.   Fl-Anness II għad-Deċiżjoni 2010/573/PESK, l-entrata għall-persuna li ġejja:

               (1)

               Alla Viktorovna CHERBULENKO;

         għandha tiġi sostitwita bl-entrata li tinsab fl-Anness II għal din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-29 ta’ Settembru 2011.

            Għall-Kunsill

            Il-President

         M. KOROLEC

      (1)  ĠU L 253, 28.9.2010, p. 54.

      ANNESS I

         Entrati msemmijin fl-Artikolu 2(1)

                     “3.

                     SMIRNOV, Oleg Igorevich, iben in-Nru 1 u li qabel kien ‘Konsulent tal-Kumitat Doganali Statali’, li qabel kien ‘Membru tas-Sovjet Suprem’, imwieled fit-8 ta’ Awwissu 1967 f’Novaya Kakhovka, Khersonskaya oblast, l-Ukraina, passaport Russu Nru 60No1907537.”.

                     “9.

                     GUDYMO, Oleg Andreyevich, li qabel kien ‘Membru tas-Sovjet Suprem’, li qabel kien’President tal-Kumitat dwar is-Sigurtà, id-Difiża u ż-Żamma tal-Paċi tas-Sovjet Suprem’, li qabel kien ‘Viċi Ministru għas-Sigurtà’, imwieled fil-11 ta’ Settembru 1944 f’Alma-Ata, il-Kazakistan, passaport Russu Nru 51No0592094.”.

      ANNESS II

         Entrata msemmija fl-Artikolu 2(2)

                     “3.

                     CHERBULENKO, Alla Viktorovna, li qabel kien ‘Deputat Kap tal-Amministrazzjoni tal-Istat ta’ Rybnitsa’, responsabbli għal affarijiet tal-edukazzjoni.”.


title: 2013/333/UE: Deċiżjoni tal-Kunsill tal- 25 ta’ Ġunju 2013 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward l-emendar għall-Protokoll 30 għall-Ftehim ŻEE, dwar dispożizzjonijiet speċifiċi dwar l-organizzazzjoni ta’ kooperazzjoni fil-qasam tal-istatistika

text:
                  28.6.2013

                  MT

                  Il-Ġurnal Uffiċjali tal-Unjoni Ewropea

                  L 177/25

            DEĊIŻJONI TAL-KUNSILL
      tal-25 ta’ Ġunju 2013
      dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE rigward l-emendar għall-Protokoll 30 għall-Ftehim ŻEE, dwar dispożizzjonijiet speċifiċi dwar l-organizzazzjoni ta’ kooperazzjoni fil-qasam tal-istatistika
      (2013/333/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 338(1), flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, il-Protokoll 30 ta' miegħu.

                  (3)

                  Il-Protokoll 30 għall-Ftehim ŻEE fih dispożizzjonijiet speċifiċi dwar l-organizzazzjoni ta’ kooperazzjoni fil-qasam tal-istatistika.

                  (4)

                  Ir-Regolament (UE) Nru 99/2013 tal-Parlament Ewropew u tal-Kunsill tal-15 ta’ Jannar 2013 dwar il-programm statistiku Ewropew tal-2013-17 (3) jistabbilixxi pakkett finanzjarju għall-2013 maħsub għall-implimentazzjoni tal-programm statistiku Ewropew tal-2013-17. L-allokazzjoni finanzjarja għall-perijodu li jkopri mill-2014 sal-2017 għadu jrid jintlaħaq qbil dwarha.

                  (5)

                  Il-programm statistiku taż-ŻEE tal-2013 għandu jkun ibbażat fuq ir-Regolament (UE) Nru 99/2013 u għandu jinkludi dawk l-elementi tal-programm li huma meħtieġa għad-deskrizzjoni u għall-monitoraġġ tal-aspetti ekonomiċi, soċjali u ambjentali rilevanti kollha taż-Żona Ekonomika Ewropea.

                  (6)

                  Għalhekk, il-Protokoll 30 għall-Ftehim ŻEE għandu jiġi emendat skont dan.

                  (7)

                  Dak l-emendar għandu japplika mill-1 ta' Jannar 2013 sabiex din il-kooperazzjoni estiża tkun tista’ tibda sseħħ minn dik id-data.

                  (8)

                  Il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz tad-Deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt taż-ŻEE dwar l-emendar propost għall-Protokoll 30 għall-Ftehim ŻEE, għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fil-Lussemburgu, il-25 ta’ Ġunju 2013.

               Għall-Kunsill

               Il-President

            E. GILMORE

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  ĠU L 39, 9.2.2013, p. 12.

         ABBOZZ TA'
         DEĊIŻJONI TAL-KUMITAT KONĠUNT TAŻ-ŻEE Nru …/…
         ta’
         li temenda l-Protokoll 30 għall-Ftehim ŻEE, dwar dispożizzjonijiet speċifiċi dwar l-organizzazzjoni ta’ kooperazzjoni fil-qasam tal-istatistika
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,
         Billi:

                     (1)

                     Ir-Regolament (UE) Nru 99/2013 tal-Parlament Ewropew u tal-Kunsill tal-15 ta’ Jannar 2013 dwar il-programm statistiku Ewropew tal-2013-17 (1) jistabbilixxi pakkett finanzjarju għall-2013 għall-implimentazzjoni tal-programm statistiku Ewropew tal-2013-17. L-allokazzjoni finanzjarja għall-perijodu li jkopri mill-2014 sal-2017 għadu jrid jintlaħaq qbil dwarha.

                     (2)

                     Il-programm statistiku taż-ŻEE tal-2013 għandu jkun ibbażat fuq ir-Regolament (UE) Nru 99/2013 u għandu jinkludi dawk l-elementi tal-programm li huma meħtieġa għad-deskrizzjoni u għall-monitoraġġ tal-aspetti ekonomiċi, soċjali u ambjentali rilevanti kollha taż-Żona Ekonomika Ewropea.

                     (3)

                     Għalhekk, il-Protokoll 30 għall-Ftehim ŻEE għandu jiġi emendat sabiex din il-kooperazzjoni estiża tkun tista’ tibda sseħħ mill-1 ta’ Jannar 2013.

               ADOTTA DIN ID-DEĊIŻJONI:
         Artikolu 1
         Dan li ġej jiddaħħal wara l-Artikolu 4 (Modernizzazzjoni tal-Istatistika Ewropea tal-Intrapriża u l-Kummerċ (MEETS)) tal-Protokoll 30 għall-Ftehim ŻEE:

            "Artikolu 5
            Il-Programm Statistiku tal-2013
            1.   L-att segwenti huwa l-oġġett ta' dan l-Artikolu:

                        —

                           32013 R 0099: Regolament (UE) Nru 99/2013 tal-Parlament Ewropew u tal-Kunsill tal-15 ta' Jannar 2013 dwar il-programm statistiku Ewropew tal-2013-2017 (ĠU L 39, 9.2.2013, p. 12).

                  2.   Il-programm statistiku Ewropew tal-2013-17 kif stabbilit mir-Regolament (UE) Nru 99/2013 għandu jikkostitwixxi l-qafas għall-azzjonijiet statistiċi taż-ŻEE li għandhom jitwettqu bejn l-1 ta' Jannar 2013 u l-31 ta' Diċembru 2013. L-oqsma prinċipali kollha tal-programm statistiku Ewropew tal-2013-17 għandhom jitqiesu li huma rilevanti għall-kooperazzjoni statistika taż-ŻEE u għandhom ikunu miftuħa għall-parteċipazzjoni sħiħa mill-Istati tal-EFTA.
            3.   Programm Statistiku taż-ŻEE speċifiku għall-2013 għandu jiġi żviluppat b’mod konġunt mill-Uffiċċju tal-Istatistika u l-Eurostat. Il-Programm Statistiku taż-ŻEE għall-2013 għandu jkun ibbażat fuq subsett tal-programm ta' ħidma annwali mħejji mill-Kummissjoni f'konformità mar-Regolament (UE) Nru 99/2013, u jitfassal b'mod parallel miegħu. Il-Programm Statistiku taż-ŻEE għall-2013 għandu jiġi approvat mill-Partijiet Kontraenti skont il-proċeduri interni tagħhom stess.
            4.   Għall-2013, l-Istati tal-EFTA, f'konformità mal-Artikolu 82(1)(a) tal-Ftehim u mar-Regolamenti Finanzjarji ta' miegħu, għandhom jagħtu kontribuzzjoni finanzjarja li tammonta għal 75 fil-mija tal-ammont indikat fil-linji baġitarji 29 02 05 (Programm statistiku Ewropew 2013-17) u 29 01 04 05 (Politika ta’ informazzjoni statistika – In-nefqa fuq il-ġestjoni amministrattiva) inklużi fil-baġit tal-Unjoni Ewropea għall-2013.”

         Artikolu 2
         Din id-Deċiżjoni għandha tidħol fis-seħħ fil-jum ta' wara l-aħħar notifika skont l-Artikolu 103(1) tal-Ftehim ŻEE (*).
         Hija għandha tapplika mill-1 ta’ Jannar 2013.
         Artikolu 3
         Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea, u fis-Suppliment taż-ŻEE ta' miegħu.

            Magħmul fi Brussell, ….

                  Għall-Kumitat Konġunt taż-ŻEE

                  Il-President

                  Is-Segretarji tal-Kumitat Konġunt taż-ŻEE

            (1)  ĠU L 39, 9.2.2013, p. 12.

            (*)  [Ma huma indikati l-ebda rekwiżiti kostituzzjonali.] [Ir-rekwiżiti kostituzzjonali huma indikati.]


title: 2013/19/UE: Deċiżjoni tal-Parlament Ewropew u tal-Kunsill tat- 12 ta’ Diċembru 2012 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2012/006 FI/Nokia Salo mill-Finlandja)

text:
               12.1.2013

               MT

               Il-Ġurnal Uffiċjali tal-Unjoni Ewropea

               L 8/18

         DEĊIŻJONI TAL-PARLAMENT EWROPEW U TAL-KUNSILL
   tat-12 ta’ Diċembru 2012
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni EGF/2012/006 FI/Nokia Salo mill-Finlandja)
   (2013/19/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b’mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jagħti appoġġ addizzjonali lill-ħaddiema li ngħataw is-sensja minħabba bidliet strutturali kbar fix-xejriet kummerċjali dinjija b’riżultat tal-globalizzazzjoni u biex dawn jiġu megħjuna fir-reintegrazzjoni tagħhom fis-suq tax-xogħol.

               (2)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG sal-ammont annwali massimu ta’ EUR 500 miljun.

               (3)

               Il-Finlandja ressqet applikazzjoni fl-4 ta’ Lulju 2012 għall-mobilizzazzjoni tal-FEG, fir-rigward ta’ sensji fl-impriża Nokia plc (Salo), u ssupplimentaha b’informazzjoni addizzjonali sal-21 ta’ Awwissu 2012. Din l-applikazzjoni hi konformi mar-rekwiżiti għad-determinazzjoni tal-kontribuzzjonijiet finanzjarji kif stipulati fl-Artikolu 10 tar-Regolament (KE) Nru 1927/2006. Il-Kummissjoni għalhekk, tipproponi li jiġi mmobilizzat l-ammont ta’ EUR 5 346 000.

               (4)

               Il-FEG għandu, għalhekk, jiġi mobilizzat sabiex jagħti kontribuzzjoni finanzjarja għall-applikazzjoni mressqa mill-Finlandja,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea għas-sena finanzjarja 2012, għandha tiġi mobilizzata somma ta’ EUR 5 346 000 f’approprjazzjonijiet ta’ impenn u ta’ pagament taħt l-intestatura tal-Fond Ewropew ta’ Aġġustament għall-Globalizzazzjoni.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, it-12 ta’ Diċembru 2012.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         A. D. MAVROYIANNIS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Deċiżjoni (UE) 2015/299 tal-Bank Ċentrali Ewropew tal- 10 ta' Frar 2015 li temenda d-Deċiżjoni BĊE/2014/34 dwar miżuri relatati ma' operazzjonijiet immirati ta' rifinanzjament fuq żmien itwal (BĊE/2015/5)

text:
               25.2.2015

               MT

               Il-Ġurnal Uffiċjali tal-Unjoni Ewropea

               L 53/27

         DEĊIŻJONI (UE) 2015/299 TAL-BANK ĊENTRALI EWROPEW
   tal-10 ta' Frar 2015
   li temenda d-Deċiżjoni BĊE/2014/34 dwar miżuri relatati ma' operazzjonijiet immirati ta' rifinanzjament fuq żmien itwal (BĊE/2015/5)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u b'mod partikolari l-ewwel inċiż tal-Artikolu 3.1, l-Artikolu 12.1, it-tieni inċiż tal-Artikolu 18.1 u t-tieni inċiż tal-Artikolu 34.1 tiegħu,
   Wara li kkunsidra l-Linja Gwida BĊE/2011/14 tal-20 ta' Settembru 2011 dwar l-istrumenti u l-proċeduri tal-politika monetarja tal-Eurosistema (1),
   Billi:

               (1)

               Skont it-Taqsima 1.6 tal-Anness I tal-Linja Gwida BĊE/2011/14, il-Kunsill Governattiv jista', f'kull ħin, jibdel l-istrumenti, il-kundizzjonijiet, il-kriterji u l-proċeduri għat-twettiq ta' operazzjonijiet tal-politika monetarja tal-Eurosistema.

               (2)

               Fit-22 ta' Jannar 2015, sabiex jappoġġa l-effettività tal-operazzjonijiet immirati ta' rifinanzjament fuq żmien itwal (TLTROs), il-Kunsill Governattiv iddeċieda li jelimina l-10 punti ta' bażi mifruxa fuq ir-rata għal operazzjonijiet ta' rifinanzjament ewlenin (MROs) għat-TLTROs li għandhom isiru bejn Marzu 2015 u Ġunju 2016. L-eliminazzjoni tal-firxa tirrifletti t-tnaqqis fil-premia b'terminu ta' strumenti ta' finanzjament ibbażati fuq is-suq għal istituzzjonijiet sa mit-tħabbir tat-TLTROs fil-5 ta' Ġunju 2014. Id-deċiżjoni ma taffettwax ir-rata tal-imgħax applikata għall-ewwel TLTROs imwettqa f'Settembru u Diċembru 2014. Ir-rata tal-imgħax għalhekk tibqa' l-istess, jiġifieri tiġi ffissata tul il-ħajja ta' kull operazzjoni bir-rata għall-MROs prevalenti fi żmien it-tħabbira tas-sejħa għall-offerti fir-rigward tat-TLTRO relevanti, flimkien ma' firxa fissa ta' 10 punti bażi.

               (3)

               Barra minn hekk, ċerti korrezzjonijiet minuri huma meħtieġa għad-Deċiżjoni BĊE/2014/34 (2).

               (4)

               Għaldaqstant, id-Deċiżjoni BĊE/2014/34 għandha tiġi emendata f'dan is-sens,

         ADOTTA DIN ID-DEĊIŻJONI:
   Artikolu 1
   Emendi
   Id-Deċizjoni BĊE/2014/34 hija emendata kif ġej:

               1.

               L-Artikolu 5 huwa mibdul b'dan li ġej:
               “Artikolu 5
               Imgħax
               Fir-rigward tat-TLTROs imwettqa f'Settembru 2014 u Diċembru 2014, ir-rata tal-imgħax applikabbli għandha tiġi stabbilita tul il-ħajja ta' kull operazzjoni bir-rata għall-operazzjonijiet ta' rifinanzjament ewlenin prevalenti fi żmien it-tħabbira tas-sejħiet għall-offerti fir-rigward tat-TLTRO relevanti, flimkien ma' firxa fissa ta' 10 punti bażi. Fir-rigward tat-TLTROs imwettqa bejn Marzu 2015 u Ġunju 2016, ir-rata tal-imgħax applikabbli għandha tiġi stabbilita tul il-ħajja ta' kull operazzjoni bir-rata għall-operazzjonijiet ta' rifinanzjament ewlenin prevalenti fi żmien it-tħabbira tas-sejħiet għall-offerti fir-rigward tat-TLTRO relevanti.
               L-imgħax għandu jkun pagabbli bl-arretrati malli timmatura l-operazzjoni, jew meta jsir il-ħlas lura bikri kif stipulat fl-Artikoli 6 u 7, skont kif ikun applikabbli.”;

               2.

               fl-Anness I, fil-paragrafu 1 (Kalkolu ta' limiti ta' self), it-tieni tabella hija mibdula b'dan li ġej:

                           “k

                           Xahar tat-TLTRO

                           2016 Xahar ta' referenza tal-allokazzjoni

                           CNLk

                           3

                           Mar. 2015

                           Jan. 2015

                              NLMejju

                              2014 + NLGunju

                              2014 + … + NLJannar

                              2015

                           4

                           Ġunju 2015

                           Apr. 2015

                              NLMejju

                              2014 + NLGunju

                              2014 + … + NLApril

                              2015

                           5

                           Sett. 2015

                           Lulju 2015

                              NLMejju

                              2014 + NLGunju

                              2014 + … + NLLulju

                              2015

                           6

                           Diċ. 2015

                           Ott. 2015

                              NLMejju

                              2014 + NLGunju

                              2014 + … + NLOttubru

                              2015

                           7

                           Mar. 2016

                           Jan. 2016

                              NLMejju

                              2014 + NLGunju

                              2014 + … + NLJannar

                              2016

                           8

                           Ġunju 2016

                           Apr. 2016

                              NLMejju

                              2014 + NLGunju

                              2014 + … + NLApril

                              2016”

               3.

               fl-Anness I, fil-paragrafu 2 (Kalkolu ta' ħlasijiet lura bikrin obbligatorji), il-formola għall-“Ħlas lura bikri obbligatorju f'Settembru 2016 ta' parteċipant” hija ssostitwita b'dan li ġej:
               “, if”

               4.

               fl-Anness I, it-tielet nota ta' qiegħ il-paġna hija ssostitwita b'dan li ġej:
               “Għat-TLTRO li għandhom isiru f'Marzu 2015 (k = 3), il-limitu huwa C
                  3 ≤ max{0, AA
                  3}”;

               5.

               fl-Anness II, ir-raba' nota ta' qiegħ il-paġna hija ssostitwita b'dan li ġej:
               “Il-klassifikazzjoni tas-settur ta' korporazzjonijiet azzjonarji ta' korporazzjonijiet mhux finanzjarji fir-Regolament (KE) Nru 25/2009 (BĊE/2008/32) ġiet emendata fir-Regolament (UE) Nru 1071/2013 (BĊE/2013/33) sabiex tirrifletti bidliet fl-istandards internazzjonali tal-istatistika. Taħt ir-Regolament (UE) Nru BĊE/1071/2013, il-korporazzjonijiet azzjonarji ta' korporazzjonijiet mhux finanzjarji huma kklassifikati mill-ġdid bħala korporazzjonijiet finanzjarji. Ir-rapportar tat-TLTROs irid ikun konformi mal-qafas dwar il-BSI: b'effett minn Diċembru 2014, id-dejta ma għandhiex tkopri korporazzjonijiet azzjonarji u l-aġġustamenti għandhom jintbagħtu kif xieraq.”;

               6.

               Fl-Anness II, it-tlettax-il nota ta' qiegħ il-paġna hija ssostitwita b'dan li ġej:
               “L-effetti tar-riklassifikazzjoni tal-korporazzjonijiet azzjonarji ta' korporazzjonijiet mhux finanzjarji bħala korporazzjonijiet finanzjarji, li seħħet f'Diċembru 2014, għandhom jiġu rreġistrati taħt il-partita 3.2C.”

         Artikolu 2
   Dħul fis-seħħ
   Din id-Deċizjoni tidħol fis-seħħ fl-10 ta' Frar 2015.

      Magħmul fi Frankfurt am Main, l-10 ta' Frar 2015.

            Il-President tal-BĊE

         Mario DRAGHI

      (1)  ĠU L 331, 14.12.2011, p. 1.

      (2)  Deċiżjoni BĊE/2014/34 tad-29 ta' Lulju 2014 dwar miżuri fir-rigward ta' operazzjonijiet ta' rifinanzjament immirati aktar fit-tul (ĠU L 258, 29.8.2014, p. 11).


title: 2007/511/KE: Deċiżjoni tal-Kunsill tal- 15 ta’ Frar 2007 dwar il-konklużjoni, f’isem il-Komunità, ta’ Arranġament bejn il-Komunità Ewropea u r-Repubblika ta’ l-Iżlanda u r-Renju tan-Norveġja dwar il-modalitajiet tal-parteċipazzjoni ta’ dawn l-istati fl-Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni ta’ l-Istati Membri ta’ l-Unjoni Ewropea

text:
               20.7.2007

               MT

               Il-Ġurnal Uffiċjali ta’ l-Unjoni Ewropea

               L 188/15

         DEĊIŻJONI TAL-KUNSILL
   tal-15 ta’ Frar 2007
   dwar il-konklużjoni, f’isem il-Komunità, ta’ Arranġament bejn il-Komunità Ewropea u r-Repubblika ta’ l-Iżlanda u r-Renju tan-Norveġja dwar il-modalitajiet tal-parteċipazzjoni ta’ dawn l-istati fl-Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni ta’ l-Istati Membri ta’ l-Unjoni Ewropea
   (2007/511/KE)
   IL-KUNSILL ta’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 62(2) (a) u l-Artikolu 66 flimkien ma’ l-ewwel sentenza ta’ l-ewwel subparagrafu ta’ l-Artikolu 300 (2) u l-ewwel subparagrafu ta’ l-Artikolu 300(3) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Skond l-Artikolu 21 (3) tar-Regolament tal-Kunsill (KE) Nru 2007/2004 tas-26 ta’ Ottubru 2004 li jistabbilixxi Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni ta’ l-Istati Membri ta’ l-Unjoni Ewropea (2), pajjiżi assoċjati ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen għandhom jipparteċipaw fl-Aġenzija. Il-modalitajiet tal-parteċipazzjoni tagħhom għandhom ikunu determinati f’arranġamenti ulterjuri li għandhom jiġu konklużi bejn il-Komunita’ u dawk il-Pajjiżi.

               (2)

               Wara l-awtorizzazzjoni mogħtija mill-Kummissjoni fis-7 ta’ Ottubru 2004, in-negozjati mar-Repubblika ta’ l-Iżlanda u r-Renju tan-Norveġja għal Arranġament dwar il-modalitajiet tal-parteċipazzjoni ta’ dawk l-Istati fl-Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni ta’ l-Istati Membri ta’ l-Unjoni Ewropea kienu konklużi.

               (3)

               Skond l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tipparteċipax fl-adozzjoni ta’ din id-Deċiżjoni u la hija marbuta biha u lanqas suġġetta għall-applikazzjoni tagħha. Billi din id-Deċiżjoni tibni fuq l-acquis ta’ Schengen taħt id-dispożizzjonijiet tat-Titolu IV tat-Tielet Parti tat-Trattat li jistabbilixxi l-Komunità Ewropea, huwa meħtieġ li d-Danimarka, skond l-Artikolu 5 ta’ l-imsemmi Protokoll, tiddeċiedi fi żmien perjodu ta’ sitt xhur wara li l-Kunsill ikun adottata din id-Deċiżjoni jekk tkung se timplimentaha fil-liġi nazzjonali tagħha jew le.

               (4)

               Din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen li fihom ir-Renju Unit ma jipparteċipax, skond id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq sabiex jieħu parti f'xi dispożizzjonijiet ta’ l-acquis ta’ Schengen (3). Ir-Renju Unit għalhekk ma jipparteċipax fl-adozzjoni tagħha u la huwa marbut biha u lanqas suġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen li fihom l-Irlanda ma tipparteċipax, skond id-Deċiżjoni tal-Kunsill 2002/192/KE tat-28 ta’ Frar 2002 rigward it-talba ta’ l-Irlanda sabiex tiehu sehem f'xi dispożizzjonijiet ta’ l-acquis ta’ Schengen (4). L-Irlanda għalhekk ma tipparteċipax fl-adozzjoni tagħha u la hija marbuta biha u lanqas suġġetta għall-applikazzjoni tagħha.

               (6)

               Skond id-Deċiżjoni tal-Kunsill 2007/512/KE ta’ (5), u fi stennija tal-konklużjoni finali tiegħu f’data aktar tard, l-Arranġament ġie ffirmat f’isem il-Komunità fl-1 ta’ Frar 2007.

               (7)

               L-Arranġament għandu jkun konkluż,

         IDDEĊIDA KIF ĠEJ:
   Artikolu 1
   L-Arranġament bejn il-Komunità Ewropea u r-Repubblika ta’ l-Iżlanda u r-Renju tan-Norveġja dwar il-modalitajiet tal-parteċipazzjoni ta’ dawk l-Istati fl-Aġenzija Ewropea għall-Ġestjoni tal-Kooperazzjoni Operazzjonali fil-Fruntieri Esterni ta’ l-Istati Membri ta’ l-Unjoni Ewropea qed ikun approvat hawn f’isem il-Komunità.
   It-test ta’ l-Arranġament huwa mehmuż ma’ din id-Deċiżjoni (6).
   Artikolu 2
   Il-President tal-Kunsill huwa hawnhekk awtorizzat sabiex jaħtar il-persuna bis-setgħa li jiddepożita f’isem il-Komunità l-istrument ta’ approvazzjoni li għalih hemm provdut fl-Artikolu 9 (1) ta’ l-Arranġament, sabiex jesprimi l-qbil tal-Komunità mar-rabta tagħha.

      Magħmul fi Brussel, 15 ta’ Frar 2007.

            Għall-Kunsill

            Il-President

         W. SCHÄUBLE

      (1)  Opinjoni tal-Parlament Ewropew tat-12 ta’ Diċembru 2006 (għadha mhix pubblikata fil-Ġurnal Uffiċjali).

      (2)  ĠU L 349, 25.11.2004, p. 1.

      (3)  ĠU L 131, 1.6.2000, p. 43.

      (4)  ĠU L 64, 7.3.2002, p. 20.

      (5)  Ara paġna 17 ta’ dan il-Ġurnal Uffiċjali.

      (6)  Ara paġna 19 ta’ dan il-Ġurnal Uffiċjali.


title: Id-Deċiżjoni tal-Kummissjoni tat-12 ta' Jannar 1990 li tirrigwarda l-konklużjoni finali, f'isem tal-Komunità Ewropea dwar l-Enerġija Atomika, tal-Ftehim Qafas għal koperazzjoni xjentifika u teknika bejn il-Komunitajiet Ewropej u r-Repubblika ta' l-Islanda

text:
Avviż Legali Importanti

|

31990D0024

Official Journal L 014 , 18/01/1990 P. 0022 - 0022

		Id-Deċiżjoni tal-Kummissjonitat-12 ta' Jannar 1990li tirrigwarda l-konklużjoni finali, f'isem tal-Komunità Ewropea dwar l-Enerġija Atomika, tal-Ftehim Qafas għal koperazzjoni xjentifika u teknika bejn il-Komunitajiet Ewropej u r-Repubblika ta' l-Islanda(90/24/Euratom)IL-KUMMISSJONI TA' KOMUNITAJIET EWROPEJ,Wara li kkunsidrat t-Trattat li jistabbilixxi il-Komunità Ewropea dwar l-Enerġija Atomika, u partikolarment it-tieni paragrafu ta' l-Artikolu 101 miġjub fih,Billi l-Ftehim Qafas għal koperazzjoni xjentifika u teknika bejn il-Komunitajiet Ewropej u r-Repubblika ta' l-Islanda ġie ffirmat fit-30 ta' Ottubru 1989;Billi bid-Deċiżjoni tad-19 ta' Ġunju 1989, il-Kunsill approva dan il-Ftehim Qafas għall-għanijiet ta' konklużjoni finali mill-Kummissjoni f' isem il-Komunità Ewropea dwar l-Enerġija Atomika;Billi dan il-Ftehim Qafas għandu jiġi konkluż finalment f' isem il-Komunità Ewropea dwar l-Enerġija Atomika;ADOTTAT DAN IR-REGOLAMENT:Artikolu 1Il-Ftehim Qafas għal koperazzjoni xjentifika u teknika bejn il-Komunitajiet Ewropej u r-Repubblika ta' l-Islanda huwa finalment hawn hekk konkluż f isem tal-Komunità Ewropea dwar l-Enerġija Atomika.Artikolu 2Il-President tal-Kummissjoni għandha tagħti n-notifika provvduta fl-Artikolu 12 tal-Ftehim Qafas f'isem il-Komunità Ewropeja dwar l'Atomika.Magħmul fi Brussel, fit-12 ta' Jannar 1990.F' isem il-KummissjoniJacques DelorsIl-President--------------------------------------------------


title: 2011/42/UE: Deċiżjoni tal-Kunsill tat- 18 ta’ Jannar 2011 li taħtar membru Pollakk u membru Pollakk supplenti tal-Kumitat tar-Reġjuni

text:
               22.1.2011

               MT

               Il-Ġurnal Uffiċjali tal-Unjoni Ewropea

               L 19/18

         DEĊIŻJONI TAL-KUNSILL
   tat-18 ta’ Jannar 2011
   li taħtar membru Pollakk u membru Pollakk supplenti tal-Kumitat tar-Reġjuni
   (2011/42/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Pollakk,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE u 2010/29/UE li jaħtru l-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015 (1).

               (2)

               Konsegwentement għat-tmiem tal-mandat tas-Sur Jerzy KROPIWNICKI sar vakanti post ta’ membru fil-Kumitat tar-Reġjuni.

               (3)

               Post ta’ membru supplenti ser isir vakanti wara l-ħatra tas-Sur Tadeusz TRUSKOLASKI bħala membru tal-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Tadeusz TRUSKOLASKI, Prezydent Miasta Bialegostoku

                     u

               (b)

               bħala membru supplenti:

                           —

                           Pawel ADAMOWICZ, Prezydent Miasta Gdańska

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, it-18 ta’ Jannar 2011.

            Għall-Kunsill

            Il-President

         Gy. MATOLCSY

      (1)  ĠU L 348, 29.12.2009, p. 22, u ĠU L 12, 19.1.2010, p. 11.